MÅ SITTE PÅ: Dette bildet viser en saudiarabisk kvinne som kommer ut av en bil etter å ha blitt kjørt av sin sjåfør. Kvinner i Saudi-Arabia er avhengig av å bli kjørt av menn for å komme seg rundt. Foto: Afp

Saudiarabisk kvinne dømt til ti piskeslag for å kjøre bil

(VG Nett) En kvinne i 30-årene er dømt til pisking for å ha brutt kjøreforbudet for kvinner i Saudi-Arabia.

Dyveke Nilssen

Oppdatert 28. september 2011

Artikkelen er over ni år gammel

Shaima Jastaina ble tirsdag dømt for å ha kjørt uten tillatelse, og vil straffes med ti piskeslag innen en måned, melder nyhetsbyrået AP.

- Pisking er en grusom straff i alle sammenhenger. Men det er vanskelig å fatte at myndighetene i Saudi-Arabia har idømt en kvinne piskeslag bare for å ha kjørt en bil, sier Philip Luther fra menneskerettsgruppen Amnesty International.

Vanligvis når kvinnelige sjåfører blir stoppet av politiet i det konservative muslimske landet, blir de utspurt og må signere på at de ikke vil bryte loven igjen.

Men siden flere og flere kvinner har satt seg bak rattet i protest mot kjøreforbudet, er flere også blitt arrestert og venter nå på rettssak.

BAKGRUNN: Saudiarabiske kvinner trosset regimets kjøreforbud

Får stemmerett

Straffen opprører aktivister, spesielt siden den kommer bare to dager etter kong Abdullah annonserte at kvinner vil få stemmerett og mulighet til å stille i det neste lokalvalget i 2015.

Abdullah lovet også å gi kvinner mulighet til å sitte i shurarådet.

- Ettersom vi avviser å marginalisere kvinner i samfunnet i alle roller som overholder sharia, har vi vedtatt etter overveiinger, sammen med våre fremste religiøse ledere og andre, å involvere kvinner i shurarådet som medlemmer fra og med neste periode, sa kongen i en tale til rådet søndag.

LES OGSÅ: Nå får kvinnene i Saudi-Arabia gå til urnene

Ventet reaksjon

Flere aktivister mener at piskedommen viser at mektige og sterkt religiøse menn fortsatt kontrollerer mye av landet, og ikke stiller seg bak kongens ønske om en forandring.

- Dommen er sjokkerende, men vi ventet en slik reaksjon, sier Shila Zein el-Abydeen fra National Society for Human Rights til AP.

Det står ingenting i den saudiarabiske grunnloven som forbyr kvinner å kjøre bil, men det er forbudt å utstede førerkort til kvinner.

Zein el-Abydeen stiller seg spørrende til at det begrunnes religiøst med at kvinner må ha begrenset frihet for å unngå å synde.

- Den høyeste straffen for trafikklovbrudd er en bot, ikke piskeslag. Til og med profet Muhammeds koner red på kameler og hester fordi det var de eneste fremkomstmidlene, sier hun.

Kjører i protest

Protestene mot kjøreforbudet i verdens mest kvinneundertrykkende land startet i juni i år, etter at en kvinne publiserte en video av seg selv der hun kjører.

- Alt vi ønsker er å kunne gjøre ærender uten å måtte være avhengig av sjåfører. Jeg tror samfunnet er rede til å akseptere oss, skrev Manal al-Sherif.

Hun måtte i fengsel i ti dager, og ble satt fri mot at hun ikke kjører igjen, og heller ikke snakker til media.

Siden da har flere og flere kvinner kjørt bil en eller to ganger i uken, og flere oppfordres til å gjøre det samme via Facebook.

Amnesty International støtter kvinnenes aksjon og sier i en kunngjøring at saudiarabiske myndigheter må slutte å behandle kvinner som annenrangs borgere.

Publisert: 28.09.11 kl. 10:16 Oppdatert: 28.09.11 kl. 10:46

Mer om Midtøsten